4. การประกอบธุรกิจของแต่ละสายผลิตภัณฑ์

1.  ลักษณะของผลิตภัณฑ์

    (1) ผลิตภัณฑ์น้ำมันดิบ (Crude Oil)

1.1 น้ำมันปาล์มดิบ (Crude Palm Oil : CPO)

เป็นผลิตภัณฑ์ที่ได้จากการสกัดผลปาล์มสด (FFB - Fresh Fruit Bunch)
โดยเฉลี่ยผลปาล์มสดสมบูรณ์ 100 กก. จะให้น้ำมันปาล์มดิบประมาณ 18 กก. และเมล็ดในปาล์ม 5
กก. (ที่มา : จากกรมเศรษฐกิจการเกษตร)
ซึ่งถือเป็นสินค้ากึ่งสำเร็จรูปที่ใช้เป็นวัตถุดิบส่งต่อไปยังโรงกลั่นน้ำมันปาล์มเพื่อผ่านกรรมวิธีทำให้บริสุทธิ์
หลังจากนั้นจะถูกนำไปใช้เป็นวัตถุดิบในอุตสาหกรรมอาหาร ได้แก่ บะหมี่กึ่งสำเร็จรูป
และขนมขบเคี้ยวต่างๆ เนยเทียม ครีมเทียม นมข้นหวานและจืด
หรือน้ำมันพืชประกอบอาหารในครัวเรือน
หรือใช้เป็นวัตถุดิบสำหรับอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่
ผงซักฟอก เครื่องสำอางค์ เทียนไข กรดไขมันอิสระ สี ยา น้ำมันหล่อลื่น ฯลฯ เป็นต้น

ในปัจจุบันน้ำมันปาล์มดิบเป็นวัตถุดิบของบริษัทฯ ในการนำไปผ่านกรรมวิธีกลั่นบริสุทธิ์
เพื่อส่งต่อไปยังลูกค้ากลุ่มอุตสาหกรรม และลูกค้ากลุ่มคอนซูเมอร์เพื่อทำเป็นน้ำมันพืชบรรจุขวด ปี๊บ
และถุง

1.2 น้ำมันเมล็ดในปาล์ม (Crude Palm Kernel Oil : KO)

ได้จากการสกัดเมล็ดในปาล์ม (Palm Kernel) โดยเฉลี่ยเมล็ดในปาล์มที่สมบูรณ์ 100 กก.
จะให้น้ำมันเมล็ดในปาล์ม 40 กก. ซึ่งมีคุณสมบัติใกล้เคียงกับน้ำมันมะพร้าวมากที่สุด
ปกติน้ำมันมะพร้าวจะมีคุณสมบัติที่เหมาะสมกับการใช้ในอุตสาหกรรมต่อเนื่องที่ไม่ใช่ผลิตภัณฑ์อาหารเป็นอันมาก
แต่เนื่องจากน้ำมันมะพร้าวมีปริมาณที่ไม่เพียงพอกับความต้องการ
น้ำมันเมล็ดในปาล์มซึ่งมีคุณสมบัติที่ไม่แตกต่างจากน้ำมันมะพร้าว
จึงมีความเหมาะสมที่จะใช้ทดแทนน้ำมันมะพร้าวได้
ปกติราคาน้ำมันเมล็ดในปาล์มจะอยู่ในช่วงใกล้เคียงกับน้ำมันมะพร้าว โดยทั่วไปน้ำมันเมล็ดในปาล์ม
อาจจะถูกนำไปใช้ในลักษณะเดียวกับน้ำมันปาล์ม คือ ใช้ในการบริโภคในครัวเรือน
และในอุตสาหกรรมอาหารได้แก่ การทำเนยเทียม ครีมเทียม ไขมันทำขนมปัง ลูกอม
หรือใช้ในอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่ ผงซักฟอก
และกรดไขมันอิสระ เป็นต้น ทั้งนี้
น้ำมันเมล็ดในปาล์มสามารถสกัดได้เฉพาะในโรงงานสกัดน้ำมันปาล์มแบบทันสมัย
ที่มีการแยกเอาเมล็ดในปาล์มออกมาจากเส้นใยของผลปาล์มเท่านั้น

(2) ผลิตภัณฑ์น้ำมันบริสุทธิ์ (RBD Oil)

2.1 น้ำมันปาล์มบริสุทธิ์ (RBD Palm Oil : RPO)

ได้จากการนำน้ำมันปาล์มดิบเข้ากระบวนการกลั่นน้ำมันปาล์มดิบเพื่อทำให้บริสุทธิ์
ซึ่งจะถูกจำหน่ายต่อไปยังอุตสาหกรรมต่อเนื่องทางด้านอาหารต่างๆ เช่น
อุตสาหกรรมผลิตบะหมี่กึ่งสำเร็จรูป ขนมขบเคี้ยว หรืออุตสาหกรรมอาหารอื่นๆ
โดยเฉพาะประเภททอด นอกจากนี้ ยังใช้กับอุตสาหกรรมการผลิตเนยเทียม ครีมเทียม ไอศครีม
นมข้นหวาน ฯลฯ เป็นต้น

2.2 น้ำมันเมล็ดในปาล์มบริสุทธิ์ (RBD Palm Oil : RKO)

ได้จากการนำน้ำมันเมล็ดในปาล์มเข้ากระบวนการกลั่นน้ำมันเมล็ดในปาล์มเพื่อทำให้บริสุทธิ์
ซึ่งจะถูกจำหน่ายต่อไปยังอุตสาหกรรมโอลีโอเคมีคอล รวมถึงอุตสาหกรรมผลิตไบโอดีเซล

2.3 น้ำมันปาล์มโอเลอิน (RBD Palm Olein : ROL)

ได้จากการนำน้ำมันปาล์มบริสุทธิ์มาผ่านกระบวนการแยกไข
ซึ่งไขที่แยกออกมานั้นจะเป็นผลิตภัณฑ์ผลพลอยได้อย่างหนึ่ง โดยทั่วไปเรียกว่า ไขปาล์มบริสุทธิ์
ซึ่งจะกล่าวถึงต่อไปในหัวข้อผลิตภัณฑ์ผลพลอยได้
น้ำมันปาล์มโอเลอินที่ได้จะถูกนำมาจำหน่ายให้กับอุตสาหกรรมประกอบอาหารต่างๆ
หรือถูกนำมาบรรจุในรูปขวดตรา “ลีลา”, “รีโอ” และสินค้าที่รับผลิตภายใต้ตรา “บิ๊กซี”
รวมทั้งบรรจุในรูปของปี๊บและถุง ตรา “ลีลา”

(3) ผลิตภัณฑ์ผลพลอยได้ (By Product)

3.1 ไขปาล์มบริสุทธิ์ (RBD Palm Stearin : RHST)

เป็นผลิตภัณฑ์ที่ได้จากกระบวนการแยกไขออกจากน้ำมันปาล์มบริสุทธิ์ นำไปใช้ในอุตสาหกรรมต่างๆ
เช่น การผลิตเนยเทียม มาการีน สบู่ อุตสาหกรรมอาหารสัตว์ รวมไปถึงการผลิตไบโอดีเซล

3.2 กรดไขมันปาล์ม (Palm Fatty Acid Distillate : PFAD)

เป็นผลิตภัณฑ์ที่ได้จากกระบวนการแยกกรดออกจากน้ำมันปาล์มดิบในโรงกลั่นน้ำมันปาล์มบริสุทธิ์
นำไปใช้ในอุตสาหกรรมต่างๆ เช่น โอลีโอเคมีคอล การผลิตสบู่ และอุตสาหกรรมอาหารสัตว์
เป็นต้น

3.3 กรดไขมันเมล็ดในปาล์ม (Palm Kernel Fatty Acid Distillate : KFAD)

เป็นผลิตภัณฑ์ที่ได้จากกระบวนการแยกกรดออกจากน้ำมันเมล็ดในปาล์มในโรงกลั่นน้ำมันเมล็ดในปาล์มบริสุทธิ์
นำไปใช้ในอุตสาหกรรมต่างๆ เช่น โอลีโอเคมีคอล รวมถึงการผลิตไบโอดีเซล

3.4 กากเมล็ดในปาล์ม (Kernel Meal : KM)

เป็นผลิตภัณฑ์ที่ได้จากกระบวนการผลิต สามารถนำไปใช้ในอุตสาหกรรมอาหารสัตว์
โดยเฉพาะอย่างยิ่งสัตว์ใหญ่ เช่น โค กระบือ เป็นต้น

การส่งเสริมการลงทุน

บริษัทฯได้รับสิทธิพิเศษทางภาษีจากคณะกรรมการส่งเสริมการลงทุนภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา
8 ปี นับแต่วันที่เริ่มมีรายได้จากการประกอบกิจการนั้น รายละเอียดของบัตรส่งเสริมการลงทุนมีดังนี้

+---------------------------------------+---------------+-------------+
| รายละเอียด                             |               |             |
+---------------------------------------+---------------+-------------+
| 1.  บัตรส่งเสริมเลขที่                     | 1025(2)/2548  | 1           |
|                                       |               | 076(9)/2551 |
+---------------------------------------+---------------+-------------+
| 2.  เพื่อส่งเสริมการลงทุนในกิจการ           | ผ             | ผลิตก๊าซชีวภาพ |
|                                       | ลิตน้ำมันพืชบริสุทธิ์ |             |
+---------------------------------------+---------------+-------------+
| 3.  สิทธิประโยชน์สำคัญที่ได้รับ               |               |             |
+---------------------------------------+---------------+-------------+
|   3.1                                 | 8 ปี           | 8 ปี         |
|   ได้รับยกเว้นภาษีเงินได้นิติบุคคลสำหรับกำไร    |               |             |
| สุทธิที่ได้จากการประกอบกิจการที่ได้รับการส่งเสริม |               |             |
|   และได้รับยก                           |               |             |
| เว้นไม่ต้องนำเงินปันผลจากกิจการที่ได้รับการส่งเส |               |             |
| ริมซึ่งได้รับยกเว้นภาษีเงินได้นิติบุคคลไปรวมคำนวณ |               |             |
| เพื่อเสียภาษีเงินได้ในกรณีที่บริษัทฯมีผลขาดทุนเกิดข |               |             |
| ึ้นในระหว่างเวลาที่ได้รับยกเว้นภาษีเงินได้นิติบุคคล |               |             |
|                                       |               |             |
|   นี้                                   |               |             |
|   อนุญาตให้บริษ                          |               |             |
| ัทฯนำผลขาดทุนดังกล่าวมาหักกลบกับผลกำไรที่เกิดข |               |             |
| ึ้นภายหลังระยะเวลาที่ได้รับยกเว้นภายในเวลาห้าปี |               |             |
|   นับแต่วันที่พ้นกำหนดที่ได้รับยกเว้น            |               |             |
+---------------------------------------+---------------+-------------+
|   3.2                                 | ไม่ได้รับ        | ไม่ได้รับ      |
|   ได้รับลดหย่อนภาษีเงิน                    |               |             |
| ได้นิติบุคคลสำหรับกำไรสุทธิที่ได้รับจากการลงทุนใน |               |             |
| อัตราร้อยละห้าสิบของอัตราปกติเป็นระยะเวลาห้าปี |               |             |
|   นับจากวันที่พ้นกำหนดระยะเวลา             |               |             |
| การได้รับยกเว้นภาษีเงินได้นิติบุคคลดังกล่าวข้างต้น |               |             |
+---------------------------------------+---------------+-------------+
|   3.3 ได้รับอนุญาตให้หักค่าขนส่ง             | ไม่ได้รับ        | ไม่ได้รับ      |
|   ค่าไฟฟ้าและค่าป                        |               |             |
| ระปาสองเท่าของค่าใช้จ่ายดังกล่าวเป็นระยะเวลา |               |             |
|   10 ปี                                |               |             |
+---------------------------------------+---------------+-------------+
|   3.4                                 | ได้รับ          | ได้รับ        |
|                                       |               |             |
| ได้รับอนุญาตให้หักเงินลงทุนในการติดตั้งหรือก่อสร้า |               |             |
| งสิ่งอำนวยความสะดวกร้อยละยี่สิบห้าของเงินลงทุน |               |             |
|   นอกเหนือไปจากการหักค่าเสื่อมราคาตามปกติ   |               |             |
+---------------------------------------+---------------+-------------+
|   3.5                                 | ได้รับ          | ได้รับ        |
|   ได้รับยกเว้นอากรขาเข้า                  |               |             |
| สำหรับเครื่องจักรตามที่คณะกรรมการพิจารณาอนุมัติ | (สิ้นสุดแล้ว)     |             |
+---------------------------------------+---------------+-------------+
|   3.6                                 | ไม่ได้รับ        | ไม่ได้รับ      |
|   ได้ร                                 |               |             |
| ับลดหย่อนอากรขาเข้าสำหรับวัตถุดิบหรือวัสดุจำเป็น |               |             |
| ที่นำเข้ามาใช้ในการผลิตเพื่อจำหน่ายในประเทศใน |               |             |
| อัตราร้อยละเจ็ดสิบห้าของอัตราปกติเป็นระยะเวลา |               |             |
|   1 ปี นับตั้งแต่วันนำเข้าวันแรก              |               |             |
+---------------------------------------+---------------+-------------+
| 4.  วันที่เริ่มใช้สิทธิตามบัตรส่งเสริม           | 3 พฤศจิกายน    | -           |
|                                       | 2548          |             |
+---------------------------------------+---------------+-------------+

4.2 การตลาดและภาวะการแข่งขัน

4.2.1 กลยุทธ์ทางการตลาด

บริษัทฯ มีนโยบายควบคุมขั้นตอนการผลิตเพื่อรักษาระดับมาตรฐาน นอกจากนี้
ยังมีนโยบายด้านคุณภาพและการบริการที่สนองตอบความต้องการของลูกค้าในด้านต่างๆ
เพื่อให้มีความสัมพันธ์อันดีระหว่างกัน เช่น การให้ข้อมูลข่าวสารที่มีประโยชน์
และตรงตามความจริงแก่ลูกค้า การวัดความพึงพอใจของลูกค้าต่อสินค้าและบริการ
รวมไปถึงการศึกษาและนำเครื่องมือทางการตลาดมาใช้ เพื่อช่วยในการวิเคราะห์
และตัดสินใจในทิศทางของบริษัทฯในระยะยาว ในขณะเดียวกัน
บริษัทฯยังได้มุ่งเน้นงานวิจัยพันธุ์ปาล์ม เพื่อเป็นแหล่งรวบรวมความรู้ ข้อมูลงานวิจัย
และนำมาใช้ในการเพาะเมล็ดพันธุ์ปาล์ม เพื่อให้ได้มาซึ่งสายพันธุ์ที่ดี กล้าปาล์มที่มีความเหมาะสม
กับสภาพแวดล้อมในการปลูกปาล์มของเกษตรกร ในพื้นที่ที่มีความแตกต่างกัน
ตลอดจนการเผยแพร่ให้ข่าวสารความรู้ต่างๆ แก่เกษตรกรทั่วไป

บริษัทฯ มีพื้นที่ปลูกปาล์มน้ำมันประมาณ 20,000 ไร่ การจัดการด้านการดูแลสวนปาล์ม
เป็นไปตามหลักวิชาการ ซึ่งในช่วงแรกๆ มีการใส่ปุ๋ยเคมี
และการใช้สารเคมีในการกำจัดวัชพืชและศัตรูพืช มีมูลค่าหลายล้านบาทต่อปี ต่อมาบริษัทฯ
ตระหนักและคำนึงถึงสิ่งแวดล้อม จึงได้พยายามดำเนินธุรกิจโดยการนำสิ่งที่เหลือใช้จากโรงงาน
กลับมาใช้กับสวนปาล์มเพื่อก่อให้เกิดประโยชน์สูงสุด อาทิเช่น ทะลายปาล์ม กากตะกอนบ่อน้ำเสีย
ขี้เถ้า ขี้แป้ง และกากดีแคนเตอร์ มาใช้ในสวนปาล์มของบริษัทฯ เพื่อทดแทนปุ๋ยเคมี
ส่วนงานด้านการปราบวัชพืช จากที่เคยใช้สารเคมีก็เปลี่ยนมาเป็นการปลูกพืชคลุมดินแทน
และเลือกกำจัดวัชพืชบางประเภท สามารถลดค่าใช้จ่ายด้านสารเคมีลงได้มาก ทั้งนี้บริษัทฯ
ได้นำวิธีการทางธรรมชาติโดยการเลี้ยงนกแสกเพื่อควบคุม
และกำจัดประชากรหนูเข้ามาใช้แทนการกำจัดด้วยสารเคมี
โดยมีวัตถุประสงค์เพื่อลดความเสียหายของผลผลิตทะลายปาล์มสด
ด้วยการควบคุมประชากรหนูโดยไม่ใช้สารเคมี
ซึ่งจะลดค่าใช้จ่ายในการซื้อสารเคมีได้ปีละนับล้านบาท

ในปี 2554 บริษัทฯ ได้มีการแบ่งกลุ่มธุรกิจออกเป็น 5 กลุ่มหลัก ตามลักษณะของกลุ่มลูกค้า
และเพื่อการวางแผนการทำตลาดได้อย่างเหมาะสม โดยแบ่งออกเป็น

1. กลุ่มตลาดอุตสาหกรรม

2. กลุ่มตลาดพลังงาน

3. กลุ่มตลาดแบ่งบรรจุ

4. กลุ่มตลาดคอนซูเมอร์

5. กลุ่มตลาดส่งออก

ซึ่งยังผลให้การบริหารงานเกิดความสะดวก
และมีความคล่องตัวมากขึ้นตามพฤติกรรมของแต่ละกลุ่มธุรกิจ รวมทั้งในปี 2554 บริษัทฯ
ได้มีการปรับปรุงโครงสร้างผังองค์กรให้มีความเหมาะสมยิ่งขึ้น และมุ่งเน้นการทำงานเป็นทีม
การสร้างแบรนด์ การให้บริการที่ดีและมีประสิทธิภาพแก่ลูกค้าของบริษัทฯ

ทั้งนี้ ในปี 2554 คณะกรรมการบริษัทฯมีมติให้สร้างโรงงานใหม่ที่สวนอุตสาหกรรม โรจนะ
ตำบลบ้านช้าง อำเภออุทัย จังหวัดพระนครศรีอยุธยา เงินลงทุนทั้งที่ดินและเครื่องจักรมูลค่า 524
ล้านบาท สวนอุตสาหกรรมโรจนะมีความเหมาะสมในหลายๆ ด้านสำหรับการสร้างโรงงานใหม่ เช่น
สถานที่ ระบบสาธารณูปโภค แนวท่อก๊าซ และสิ่งอำนวยความสะดวกอื่นๆ ทั้งนี้
เพื่อเพิ่มฐานกำลังการผลิตและการขาย ในส่วนของ Consumer

นโยบายราคา

ระดับราคาของผลปาล์มสด น้ำมันปาล์มดิบ น้ำมันเมล็ดในปาล์ม
น้ำมันปาล์มบริสุทธิ์และน้ำมันปาล์มโอเลอิน ถูกกำหนดโดยปัจจัยต่างๆ หลายประการด้วยกัน ได้แก่

* นโยบายของรัฐในการกำหนดราคาและควบคุมการนำเข้า การส่งออก

* นโยบายของรัฐในการเข้าแทรกแซงตลาด เพื่อช่วยเหลือเกษตรกร

* นโยบายของรัฐในการผลักดันให้เกิดการนำน้ำมันปาล์มไปใช้เพื่อการผลิตไบโอดีเซล

* โรงสกัดน้ำมันปาล์มดิบ

* โรงกลั่นน้ำมันปาล์ม

* ระดับราคาน้ำมันดิบในตลาดโลก

* ระดับราคาน้ำมันปาล์มและน้ำมันถั่วเหลืองในตลาดโลก

* ระดับราคาน้ำมันพืชชนิดอื่นที่สามารถใช้ทดแทนกันได้

* การพยายามลักลอบนำเข้าน้ำมันปาล์มจากประเทศเพื่อนบ้าน

* ปริมาณผลผลิตที่ออกสู่ตลาด

* ปริมาณ Stock วัตถุดิบ และสินค้าที่ผลิตแล้วของแต่ละโรงงาน

* ปริมาณมูลภัณฑ์กันชน (Buffer Stock) ขององค์การคลังสินค้า

จากปัจจัยต่างๆ ดังกล่าวจะเห็นว่าราคาวัตถุดิบของบริษัทฯ จะถูกกำหนดจากหลายฝ่าย
โดยในสภาพปกติจะถูกกำหนดจากอุปสงค์และอุปทานในตลาด อย่างไรก็ตาม
ในกรณีอุปสงค์หรืออุปทานมีมากเกินความต้องการ
ราคาตลาดจะถูกควบคุมโดยการแทรกแซงตลาดด้วยการประกันราคาขั้นต่ำของผลปาล์มสดเพื่อป้องกันไม่ให้ราคาตกต่ำเกินไป
และถูกกำหนดเพดานราคาสินค้าสำเร็จรูปเพื่อไม่ให้ราคาสูงจนเกินไป
รวมไปถึงมาตรการควบคุมการนำเข้าต่างๆ
ทั้งนี้เกษตรกรผู้ปลูกปาล์มและผู้บริโภคจะเป็นผู้ได้รับประโยชน์ดังกล่าว

จากข้อจำกัดดังกล่าว ทำให้นโยบายราคาสินค้าของบริษัทฯ เป็นไปตามภาวะและกลไกของตลาด
ซึ่งบริษัทฯ จะขายสินค้าในราคาที่สามารถแข่งขันได้โดยให้มีผลกระทบในเรื่องต้นทุนสินค้าน้อยที่สุด
การซื้อขายด้วยสัญญาระยะยาวมักไม่ค่อยได้รับความนิยม
เนื่องจากมีความเสี่ยงทั้งกับตัวผู้ซื้อและผู้ขายเอง
ส่วนใหญ่เป็นการซื้อขายสินค้าด้วยสัญญาระยะสั้นหรือเป็นแบบราคาซื้อขาย ณ วันนั้น (Spot Price)

สำหรับราคาของกากเมล็ดในปาล์ม
จะถูกกำหนดจากราคาเปรียบเทียบของกากอาหารสัตว์ประเภทต่างๆ เช่น กากถั่วเหลือง
กากรำข้าว ข้าวโพดเลี้ยงสัตว์ และกากเมล็ดในปาล์มชนิด Expeller
ทั้งนี้ราคาของกากเมล็ดในปาล์มจะถูกกำหนดโดยผู้ซื้อ
โดยบ่อยครั้งได้อิงราคาซื้อขายในต่างประเทศเป็นสำคัญ
เนื่องจากกากเมล็ดในปาล์มมีปริมาณน้อยเมื่อเทียบกับวัตถุดิบอาหารสัตว์ประเภทอื่น

4.2.2 การจำหน่ายและช่องทางการจัดจำหน่าย

การจำหน่ายผลิตภัณฑ์ต่างๆ ของบริษัทฯ ส่วนมากเป็นการขายส่งแก่ผู้ซื้อรายใหญ่ กล่าวคือ
น้ำมันปาล์มดิบและน้ำมันเมล็ดในปาล์มจะถูกขายให้กับโรงกลั่นน้ำมันบริสุทธิ์
และโรงงานอุตสาหกรรมต่อเนื่องต่างๆ โดยตรง ณ ราคาซื้อขายหน้าโรงงานของผู้ซื้อ
ส่วนน้ำมันปาล์มบริสุทธิ์และน้ำมันปาล์มโอเลอินจะถูกจำหน่ายให้แก่โรงงานอุตสาหกรรมและผู้ค้าส่งรายใหญ่
โดยแบ่งเป็นน้ำมันพืชบรรจุขวด บรรจุปี๊บ และบรรจุถุง
สำหรับจำหน่ายให้ผู้บริโภคทั่วไปและส่งเป็นรถ Tanker ให้แก่โรงงานอุตสาหกรรมต่างๆ
ในส่วนของผลิตภัณฑ์ผลพลอยได้ สำหรับไขปาล์มบริสุทธิ์
จะถูกจำหน่ายให้แก่กลุ่มโรงงานอุตสาหกรรมอาหารสัตว์ หรือโรงงานอุตสาหกรรมผลิตไบโอดีเซล
สำหรับกรดไขมันปาล์ม จะถูกจำหน่ายให้แก่กลุ่มโรงงานอุตสาหกรรมอาหารสัตว์
อุตสาหกรรมโอลีโอเคมีคอล โดยการส่งในรูปรถ Tanker และในรูปการบรรจุถัง 200 ลิตร
ในส่วนของกากเมล็ดในปาล์ม บริษัทฯได้จำหน่ายให้กับกลุ่มผู้เลี้ยงสัตว์รายใหญ่
หรือโรงงานอุตสาหกรรมที่เกี่ยวข้องกับอาหารสัตว์โดยตรง
รวมถึงการจำหน่ายให้เกษตรกรในพื้นที่เพื่อเป็นการส่งเสริมการประกอบอาชีพตามแนวทางของเศรษฐกิจแบบพอเพียง
โดยลักษณะการจำหน่ายผลิตภัณฑ์ต่างๆ ของบริษัทฯ
ส่วนใหญ่เป็นการทำสัญญาซื้อขายในระยะเวลาต่างๆ กัน ซึ่งอาจแบ่งได้เป็น 2 ประเภทคือ

1. สัญญาระยะยาว (Long-term Contract) ระยะเวลามากกว่า 3 เดือนขึ้นไป

2. สัญญาระยะสั้น (Short-term Contract) ระยะเวลาประมาณ 1-3 เดือน

สัญญาดังกล่าวจะกำหนดราคาซื้อขาย ปริมาณและระยะเวลาที่กำหนดส่งมอบ
และข้อตกลงกำหนดมาตรฐานสินค้าเป็นสำคัญ นอกจากการทำสัญญาซื้อขายแล้ว
ยังมีการซื้อขายบางส่วนที่กระทำขึ้นรายวัน ซึ่งใช้ราคาซื้อขาย ณ ราคาของวันนั้นๆ (Spot Price)
เป็นเกณฑ์ สำหรับการซื้อขายในส่วนของสินค้ากลุ่มที่บรรจุขวด ปี๊บ และถุง
ซึ่งจัดจำหน่ายผ่านผู้ค้าส่งรายใหญ่ จะใช้ราคาซื้อขาย ณ ราคาของวันนั้นๆ (Spot Price)
เป็นเกณฑ์เพียงอย่างเดียว

4.2.3 การส่งออก

ในปี 2554 ที่ผ่านมา บริษัทฯ มีการส่งออกทั้งสิ้นเทียบกับการจำหน่ายในประเทศ คิดเป็น7.81%
ซึ่งปริมาณทั้งหมดในการส่งออกนั้น ส่วนใหญ่จะถูกส่งไปยังประเทศมาเลเซีย และประเทศเพื่อนบ้าน
อาทิเช่น ลาว จีน และพม่า โดยผ่านทางบริษัทตัวแทน (Trading Company) ที่มีความน่าเชื่อถือ
โดยทั้งนี้ การชำระเงินจะเป็นไปในลักษณะการเปิด Irrevocable Letter of Credit at
sight หรือเงินสด เพื่อเป็นการประกันความเสี่ยง นอกจากนี้
บริษัทฯยังมีการส่งออกไปยังตลาดยุโรปบางส่วน ในรูปผลิตภัณฑ์ Organic Oil

4.2.4 ลักษณะของลูกค้าและสภาพการแข่งขัน

บริษัทฯ เริ่มดำเนินกิจการมาตั้งแต่ปี 2522
จึงมีความสัมพันธ์กับลูกค้าและบุคคลในแวดวงที่เกี่ยวข้องเป็นระยะเวลานาน อนึ่ง
สภาพของบุคคลในอุตสาหกรรมนี้ส่วนมากจะเป็นบุคคลที่มีความสัมพันธ์กันเป็นอย่างดี
สภาพการแข่งขันรุนแรงโดยเฉพาะในด้านราคา อย่างไรก็ดี ลูกค้าส่วนใหญ่ของบริษัทฯ
เป็นบริษัทที่มีขนาดใหญ่ และมีความน่าเชื่อถือในวงการ
จึงทำให้ความเสี่ยงของหนี้เสียของบริษัทฯมีอยู่ในระดับที่ต่ำ ประกอบกับการขายอยู่ในลักษณะกระจาย
ไม่ได้เน้นที่รายใดรายหนึ่งโดยเฉพาะ จึงไม่มีการขายให้ลูกค้ารายใดเกิน 30%
ของยอดขายรวมในระยะเวลาที่ผ่านมา

สำหรับตลาดในปีที่ผ่านมา ความต้องการบริโภคน้ำมันปาล์มที่เกี่ยวข้องอาหารทรงตัว
ในขณะที่ความต้องการเพื่อผลิตไบโอดีเซลปรับตัวเพิ่มขึ้น ตามนโยบายของรัฐเกี่ยวกับพลังงานทดแทน
ในส่วนของคู่แข่ง จำนวนคู่แข่งในปี 2553-2554 เพิ่มขึ้น
ทำมีการแข่งขันกันด้านราคาสูงเพื่อเจาะตลาด
การที่ราคาภายในประเทศสูงกว่าต่างประเทศมากเป็นเหตุจูงใจให้เกิดการลักลอบนำน้ำมันปาล์มเข้ามาภายในประเทศ
ผลผลิตผลปาล์มสดลดลงและราคาต่างประเทศปรับตัวสูงขึ้นทำให้เกิดการปรับตัวสูงขึ้นของราคาวัตถุดิบในช่วงปลายปี
ส่งผลให้การใช้กำลังการผลิตลดลงในบางช่วง ความผันผวน โดยได้รับอิทธิพลจากราคาต่างประเทศ
ทำให้บางช่วงแม้ผลผลิตจะออกมามากแต่ราคากลับไม่ปรับลงดังแต่ก่อน อย่างไรก็ดี
บริษัทฯได้มีการบริหารความเสี่ยงและติดตามสถานการณ์ตลาดอย่างต่อเนื่อง
ประกอบกับการดูแลภาคการผลิตและการควบคุมส่วนแบ่งการขายและอัตรากำไรในแต่ละ SBU
อย่างเหมาะสม

4.3 การจัดหาผลิตภัณฑ์หรือบริการ

บริษัทฯ มีการจัดหาวัตถุดิบ 2 ช่องทางหลัก คือ
จัดซื้อผลปาล์มสดจากแหล่งเพาะปลูกและจัดหาน้ำมันปาล์มดิบจากโรงงานสกัดน้ำมันปาล์ม
โดยวัตถุดิบทั้งหมดมาจากแหล่งวัตถุดิบภายในประเทศเพียงอย่างเดียวเท่านั้น

ทั้งนี้จากสถานการณ์ช่วงต้นปี 2554 ที่ผ่านมา ต่อเนื่องมาจากช่วงปลายปี 2553
ซึ่งปริมาณผลผลิตปาล์มภายในประเทศเกิดการขาดแคลนอย่างหนัก
ส่งผลให้โรงงานผู้ผลิตน้ำมันปาล์มในประเทศทั้งหมดมีวัตถุดิบไม่เพียงพอตอบสนองความต้องการของผู้บริโภค
ส่งผลให้ราคาน้ำมันปาล์มขยับขึ้นไปสูงเป็นประวัติการณ์
ทำให้ภาครัฐต้องมีการนำเข้าน้ำมันปาล์มจากประเทศเพื่อนบ้านเพื่อทดแทนการขาดหายไปของวัตถุดิบภายในประเทศ 
ทั้งนี้ หลังจากเดือนกุมภาพันธ์เป็นต้นมา สถานการณ์วัตถุดิบกลับเข้าสู่ภาวะปกติ
และมีผลผลิตต่อเนื่องและเพียงพอต่อความต้องการตลอดทั้งปี
อีกทั้งสภาพภูมิอากาศและปริมาณน้ำฝนอยู่เกณฑ์ดี ต้นปาล์มได้รับน้ำอย่างเพียงพอ
ทำให้คาดว่าปริมาณผลผลิตจะยังคงมีต่อเนื่องมาถึงปี 2555 นี้ด้วย
และมีแนวโน้มที่ปริมาณผลผลิตจะสูงกว่าปี 2554 เนื่องจากต้นปาล์มที่ปลูกในพื้นที่เพาะปลูกใหม่
มีอายุเข้าสู่ช่วงให้ผลผลิตได้แล้วหรือสามารถให้ผลผลิตมากขึ้น
ดังนั้นความเสี่ยงจากการขาดแคลนวัตถุดิบในปี 2555 จึงมีน้อยกว่าปี 2554

ผลกระทบต่อสิ่งแวดล้อม 

บริษัทฯ มีระบบบำบัดน้ำเสีย โดยนำไปผลิตก๊าซเพื่อใช้แทนไฟฟ้าบางส่วน
เศษซากวัตถุที่เหลือจากกระบวนการผลิต ได้นำไปใช้เป็นเชื้อเพลิงในขบวนการผลิต ซึ่งในรอบ 3
ปีที่ผ่านมา ไม่มีข้อพิพาทหรือถูกฟ้องร้องเกี่ยวกับสิ่งแวดล้อม

4.4 งานที่ยังไม่ได้ส่งมอบ

-ไม่มี-